Boererate.com: Natuurlike anti-inflammatoriese middels en medisyne - boererate bevestig deur die wetenskap
Natuurlike anti-inflammatoriese middels en medisyne - boererate bevestig deur die wetenskap
Die gebruik van nie-steroïdale medisyne word gereeld voorgeskryf, sonder voorskrif en op voorskrif. Die veiligheid van die langdurige gebruik daar van moet egter in ag geneem word. Natuurlike anti-inflammatoriese middels soos kruie en voedselaanvullings is veiliger oor die langtermyn en dikwels meer effektief.
Plantmateriaal word al duisende jare gebruik. Kruie medisyne word toenemend gewild vanweë hul relatief min newe-effekte. Daar is ongelukkig min gefundeerde inligting beskikbaar oor die middels en hul moontlike newe-effekte. Mens moet ook altyd seker maak die kwaliteit van die middel is van hoogstaande gehalte. Hier is 'n lys van 'n paar natuurlike anti-inflammatoriese middels waarvan die gebruik deur navorsing ondersteun word, insluitende die newe-effekte.
Lewertraan word verkry deur die olie te pers uit die vars lewer van sekere vissoorte (kabeljou) Dit is ryk aan vitamiene D en A. Dit word gebruik vir die behandeling van die behandeling van spier-, skelet- en rugwerwel siektes. Daar is heelwat navorsing oor die gebruik daarvan vir neurodegeneratiewe siekte, artritis en depressie.
Newe-effekte kom gewoonlik voor as dit nie saam met maaltye geneem word nie. Die liggaam sal dan meer vet uitskei in die stoelgang en jy kan winde opbring. Lewertraan moet nie deur persone geneem word wat bloedverdunners gebruik nie.
Die bas van die wit wilgerboom is een van die oudste kruiemiddels vir pyn en ontsteking. Die gebruik daarvan dateer terug na die ou Egiptiese, Romeinse, Griekse en Indiese beskawings as 'n pynstillende en koorswerende middel. Die werking is soortgelyk aan aspirien.
Soos aspirien moet dit nie deur kinders gebruik word nie. Dit moet ook nie deur persone gebruik word met maagsere, swak beheerde diabetes, lewer- of nierversteurings of basies enige toestand wat wat vererger word deur aspirien nie.
'n Normale dosis 240 mg/dag.
Borrie is 'n bekende anti-inflammatoriese middel. Chinese medisyne gebruik dit lank reeds as 'n anti-inflammatoriese middel, as behandeling vir spysverteringsprobleme en om wondgenesing te verbeter. Verskeie kliniese kliniese studies het reeds bevestig dit 'n uitstekende antioksidant is en 'n baie goeie anti-inflammatoriese en antineoplastiese effek het. Daar is ook navorsing wat toon dat dit heel moontlik 'n goeie behandeling is vir sistiese fibrose. Dit word ook voorgeskryf vir die behandeling van kolitis, chroniese neurodegeneratiewe siektes, artritis, kanker en natuurlik inflammasie.
Die newe-effekte is min, maar met langdurige gebruik kan dit maagpyn veroorsaak, en met baie hoë dosisse kan maagsere in uiterste gevalle voorkom. Moet dit liefs nie neem as jy bloedverdunners of hoë dosisse nie-steroïdale middels gebruik nie.
'n Normale dosis is 400-600 mg/dag.
Groen tee word lank reeds gebruik vir kardiovaskulêre probleme en kanker. Die gebruik daarvan in die behandeling van artritiese siektes as 'n anti-inflammatoriese middel is meer onlangs erken. Die aanhoudende gebruik daarvan kan maagirritasie meebring in sommige mense en die langdurige gebruik in hoë dosisse kan 'n allergiese reaksie meebring.
'n Normale dosis wanneer jy dit gebruik as tee is 3 tot 4 koppies per dag.
Die middel pycnogenol word verkry van die bas van die maritieme denneboom. Die bas word al meer as 2000 jaar gebruik as medisyne.
Dit word gebruik vir wondgenesing, skeurbuikbehandeling, die genesing van ulkusse, vir vaskulêre inflammasie en vir die verlaging van bloeddruk. Pycnogenolis een van die sterkste antioksidantverbindings wat tans aan ons bekend is. Dit is tot 100 keer sterker as vitamien E en verbeter die werking van vitamien C.
Die gebruik het weinig newe-effekte. Sommige mense se maag kan bietjie omgekrap raak. Diegene wat immuunonderdrukkers of kortikosteroïedmedisyne gebruik moet dit nie neem nie.
'n Normale dosis is 100-200 mg/dag.
Die aromatiese boomgom wat ons brand as wierook is 'n uitstekende anti-inflammatoriese middel. Dit word verkry van die Boswellia-familie bome.
Klinies word dit gebruik vir die behandeling van degeneratiewe en inflammatoriese gewrigsprobleme, byvoorbeeld artritis. Dit is veral effektief vir osteoartritis as dit saam met borrie gebruik word. Moontlike ewe-effekte sluit in maagprobleme, naarheid, sooibrand en diarree.
'n Ekstrak word verkry van die boomgom en 'n normale daaglikse dosis daarvan is 300-500 mg.
Die middel resveratrol word verkry van verskeie plante. Die doppe van rooiwyn druiwe bevat die hoogste konsentrasies. Dit is algemeen beskikbaar as 'n voedselaanvulling.
Resveratrol is 'n anti-inflammatoriese anti-oksidant vir mens en dier. Meeste navorsing fokus op die neurologiese en kardiovaskulêre voordele, maar daar is ook navorsing oor die gebruik daarvan vir pyn as gevolg van artritis.
Die bas van 'n rankplant uit Peru genaamd katteklou (Uncaria tomentosa en Uncaria guianensis) word gebruik vir die behandeling van artritis, bursitis en dermsiektes. Navorsing het bevind dit val stowwe aan wat inflammasie veroorsaak.
Naarheid is soms 'n newe-effek by sekere mense.
Die bas kan as tee gedrink word – 1000 mg bas 230 mℓ water. Die ekstrak word ook in 'n kapsule verkoop – 'n normale dosis is 20-60 mg/dag.
Meer as 'n eeu gelede het aptekers reeds capsaicin verkry van rissies. Dit beslaan omtrent 12% van 'n rissie. Die medisinale gebruik van rissies is al honderde jare deel van genesers se medisyne-tassie.
Capsaicin het 'n uitstekende ant-inflammatoriese werking. Dit kan egter die vel of spysverteringskanaal brand.
Die gebruik van enige middels moet met jou dokter bespreek word.
(Die inligting in die dokument is gebaseer op 'n studie gepubliseer deur die Amerikaanse National Center for Biotechnology Information.)
Etikette: Artritis , Fibromialgie , Hoofpyn , Inflammasie , Koors , Maag , Maagpyn , Maagseer , Rugpyn , Rumatoiede artritis , Skeelhoofpyn , Spierpyn , Troshoofpyn , Ulseratiewe kolitis